**Razgovor s Majom Brajko-Livaković, poznatom spisateljicom za djecu i mlade.**

**„Gradite prijateljstva, i ona se grade“**

**5. travnja 2017. godine u OŠ Vladimira Vidrića Kutina gostovala je Maja Brajko-Livaković .**

Autorica se družila s razredima predmetne nastave s kojima je provela jedan školski sat. Tijekom druženja s učenicima spisateljica im je predstavila svoja djela i odgovarala na njihova pitanja. Kako su učenici mogla saznati, u svakoj knjizi Maje Brajko-Livaković nalazi se ponešto iz njenog vlastitog života, a autorica je naglasila da je za pisanje knjiga valjalo uložiti puno istraživačkog truda. Spisateljica je prisutnim učenicima naglasila važne poruke koje su prisutne u njenim djelima, a to su: prijateljstvo, ljubav, dobrota, samosvijest i važnost dobrih obiteljskih odnosa. Ovaj susret organizirala je naša knjižničarka Nataša Šporčić u suradnji s izdavačkom kućom Alfa.

**Koja je važnost čitanja i na koji način se može razviti ljubav prema čitanju i knjigama?**

Mislim da je izuzetno važno čitanje jer ne možeš bez njega. Zamisli život bez knjiga? Kakav bi taj život bio? Kao da si došao na pusti otok. Moraš shvatiti prvo da je to zabava, pustolovina kroz maštu, da je to nekakva čarolija, putuješ u nekom novom svijetu, knjiga ti može pridonijeti različite mogućnosti, možeš biti glavni u tome svijetu, možeš ju nastavit. To je potok koji moraš otkriti. Budi siguran da će ti se vratiti. Dakle, ako ti budeš dobro čitao, moći ćeš pisati, imat ćeš bolji rječnik i vokabular, moći ćeš se znati predstaviti u društvu, nećeš se bojati nešto reći, znati ćeš izreći svoje mišljenje, izraziti nešto što hoćeš. Tko zna, možda ćeš biti kreativniji, možda ćeš sam biti potaknut da nešto napraviš... Velike su mogućnosti tog čitanja.

**Zašto mladi danas jako malo čitaju? Tko je tome kriv?**

Evo, ja radim u knjižnici pa dolaze mladi i mogu reći da čitaju. Naravno, možda manje jer su drugi mediji u pitanju. Ti brzi mediji i ta moderna tehnologija, tu je zamka. Tu se sve nudi gotovo, dovršeno. Kad ti čitaš knjigu ili kad gledaš film, isto ti se nudi gotovo, a kad čitaš knjigu, moraš zamišljati više, u tebi bude osjećaji, možda i neka kreativnost. Mislim da su za to krivi brzi mediji.

**Jednom ste rekli da se čitanjem može putovati mislima. Je li to moguće?**

Naravno, ta naša nutrina je nesavediva, ogromna. Zar nije lijepo putovati mislima kad se opustiš pa možeš bilo kamo?To je maštanje. Treba se usuditi maštati pa ako se krene na to putovanje, vidjet ćeš kako će se otvarati novi putovi.

**Kako ste postali spisateljica?**

Mislim da je to bilo u onom trenutku kad sam otkrila kako je divan svijet, kako sam ga naučila promatrati: i svijet oko sebe i ljude oko sebe te okolinu i prirodu. Tako sam se opustila u toj pustolovini maštanja i tako sam to počela krojiti, spajati i to sve zapisati.

**Saznali smo da imate dodira s puno knjiga, tj. da radite u knjižnici.**

Studirala sam bibliotekarstvo pa tako i radim u knjižnici.

**U svojim romanima pripovjedate o aktualnim problemima mladih. Koji su to problemi koji ih muče i što vas je navelo da o tome pišete?**

Inače pišem o problemima koji se događaju danas jer čujem za njih, jer vidim što se događa u svijetu i to je jedan moj doprinos da pokušam progovoriti o tome da vas dovedem da razmišljate o tome i da gradite jedan pravedniji i moralniji svijet.

***Kad pobijedi ljubav* je djelo koje je uvršteno i u lektiru za sedme i osme razrede osnovne škole i govori o drogi. Je li vas neki poseban događaj potaknuo da pišete na tu temu?**

Osoban toliko ne, ali kada se sjetim jednoga momka kojeg sam ovako iz viđenja znala, koji je bio jako zgodan i onda je tijekom godina propadao zbog toga što je bio drogeraš i završio strašnim završetkom, naime, našli su ga u kontejneru za smeće...Nije direktan povod, ali je u mislima vjerovatno taj slučaj bio. Žao mi je što tako mladi čovjek stradava, što je naivan i misli da ne može riješiti svoje probleme, što misli da su to najteži problemi. I je, svakome su njegovi problemi najteži, ali ništa ne može riješiti neke naše probleme osim nas, ali nas bistre glave i čistog uma.

**Vaš roman Finka Fi također je lektirna knjiga za pete i šeste razrede s puno motiva mora. Vi ste s Brača. Ima li u njoj elemenata autobiografije?**

Pa, ima. Dakle, ja sam s otoka, ja sam rođena u Bolu, mjestu pokraj Brača, tamo je prekrasna priroda, ima puno plaža, puno škrapa, na njima su priljepci i jako ih puno ima. Finka Fi je jedna vrlo znatiželjna priljepčica koja želi upoznati čovjeka, želi upoznati drugi svijet. Evo tu se ja negdje nalazim, isto tako sam željela upoznati druge koji ne žive na tom otoku, maknuti se s tog otoka...

**Osim romana napisali ste i slikovnice za djecu. Koje?**

Zlatnorat, o jednoj plaži zvanoj Zlatni rat, Krijesnicu i Plavoga slavuja.

**Članica ste Društva hrvatskih književnika i Hrvatskog društva književnika za djecu i mlade. Kako se postaje članom tih društava?**

Na temelju svojega rada i knjiga koje ste napisali.

**Što biste poručili nama, osnovnoškolcima?**

Da uživate u životu, u prekrasnim mogućnostima koje vam se nude, da budete prijatelji jedni drugima, da maštate, čitate, budete dobri jedni prema drugima, da gradite prijateljstva, to se isto gradi i da shvatite kako je, zapravo, život lijep usprkos mnogim problemima koji nas pritišću. To je sve život.